स्टेशन मास्टरों की गांधीगिरीः भूखे पेट रहकर जताया रोष
Update: Saturday, August 11, 2018 @ 7:01 PM
नूरपुर। कांगड़ा घाटी रेलवे के सभी स्टेशन मास्टरों ने गांधीगिरी तरीका अपनाते हुए भूखे पेट रहकर काम में बिना व्यवधान डालते हुए अपना विरोध प्रकट किया। कांगड़ा घाटी के शाखा सचिव कुलदीप सिंह ने जानकारी देते हुए बताया कि उनकी यूनियन की प्रमुख मांगों में ग्रेड पे 4200 होने के बाद तीसरा एमएसीपी प्रमोशन ग्रेड पे 5400 दिया जाना, ई आई रोस्टर समाप्त करना, तनाव व सुरक्षा भत्ता देना, स्टेशन मास्टरों की पूरी संख्या का 15 फीसदी पद राजपत्रित स्टेशन मास्टर के रूप में सृजित किया जाना, मेडिकल, शैक्षणिक तथा सुरक्षित जगह पर स्टेशन मास्टर के आवास की व्यवस्था तथा सभी स्टेशन मास्टरों को दुर्घटना रहित सेवा पुरस्कार मिलना शामिल हैं।
इनको लेकर कांगड़ा घाटी के सभी स्टेशन मास्टरों ने एक दिन भूखे पेट रहकर अपना विरोध प्रकट किया है। उन्होंने बताया कि रेलवे विभाग के खिलाफ किए गए इस 24 घंटे के प्रदर्शन के दौरान सभी स्टेशन मास्टरों ने गांधीगिरी का सहारा लेकर रेल परिचालन में बिना व्यवधान के कार्य किया है और स्टेशन मास्टरों द्वारा यह किया गया विरोध प्रदर्शन पूरे कांगड़ा घाटी में सफल रहा है। उन्होंने रेलवे विभाग से मांग की कि उनकी मांगों को फौरन माना जाए नहीं तो भविष्य में इस संघर्ष को जारी रखा जाएगा।